SKRIFTLIG FORESPØRGSEL E-1988/03

af Daniel Varela Suanzes-Carpegna (PPE-DE) til Kommissionen

(16. juni 2003)

Om: Finansiering af joint ventures i fiskerisektoren

Efter reformen af den fælles fiskeripolitik, der blev vedtaget i december, vil støtten via FIUF falde bort ved udgangen af 2004. Ifølge oplysninger fra Kommissionen har EU bevilget den private europæiske sektor i tredjelande 2 400 mio. EUR i støttemekanismer, som fiskerisektoren vil kunne få adgang til.

1. Kan Kommissionen oplyse, hvor disse midler til den private europæiske sektor i tredjelande stammer fra?

2. Kan Kommissionen oplyse på hvilket tidspunkt, gennem hvilken procedure og på hvilke betingelser den europæiske fiskerisektor kan opnå denne støtte?

3. På baggrund af den store værdi som instrument for udviklingssamarbejdet med tredjelande og som job- og velstandsskabende element i Fællesskabets fiskerisektor og mål 1-områderne, som i høj grad er afhængige af denne sektor, bedes Kommissionen endvidere oplyse, om den stadig overvejer muligheden af at opretholde støtten til joint ventures via FIUF efter 2004, det være sig inden for eller uden for rammerne af eksisterende fiskeriaftaler, under henvisning til at 78 % af de relevante joint ventures er etableret i tredjelande, som EU ikke har indgået fiskeriaftaler med.

Svar afgivet på Kommissionens vegne af Franz Fischler

(9. juli 2003)

Fællesskabet og Landene i Afrika, Vestindien og Stillehavet (AVS) har i forbindelse med AVS/EF-associeringsaftalen, der blev undertegnet i Cotonou den 23. juni 2000, aftalt at stille en investeringsfond på 2,2 mia. EUR til rådighed for den private sektor og den offentlige sektor, der administreres kommercielt, i AVS og Fællesskabet. Der er også blevet oprettet andre investeringsfonde i forbindelse med samarbejdet mellem Fællesskabet og udviklingslandene i Middelhavsområdet, Latinamerika og Syd- og Sydøstasien.

AVS-EF-fonden, benævnt investeringsfacilitet, er siden Cotonou-aftalens faktiske ikrafttrædelse den 1. april 2003 blevet forvaltet af Den Europæiske Investeringsbank (EIB). Den tjener til at yde finansiel støtte til investeringer i AVS-lande i form af lån, kapitalindskud og garantier. Den kan også på visse betingelser finansiere offentlige entrepriser, infrastrukturer og private projekter på særlige betingelser.

Investeringsfaciliteten er en imødekommelse af den private sektors ønsker. Dens midler er dog ikke forbeholdt særlige lande eller sektorer. Da fiskerisektoren er en vigtig produktions- og handelsaktivitet i AVS-landene, er det normalt, at en del af denne investeringsfacilitet kan benyttes af den private sektor, der operer på dette område.

Oplysninger om procedurerne og betingelserne for adgang til støtte kan indhentes hos EIB. Denne bank kan både intervenere direkte eller indirekte via et net af finansinstitutter i både EU og AVS, som EIB har indgået partnerskab med.

Med hensyn til EU-fiskerivirksomheders adgang til støtte er Kommissionen ved i snævert samarbejde med EIB og de andre instrumenter til støtte af udviklingen af den private sektor at udarbejde en plan for bevidstgørelse af sektoren for især at fremme investeringerne i AVS-landene.

Støtte til oprettelse af joint ventures, som det ærede medlem erindrer om, er fastsat i forordning (EF) nr. 2369/2002(1). Kommissionen kan derfor ikke på nuværende stade forudsige udviklingen i kriterierne for støtte efter den 31. december 2004.

(1) Rådets forordning (EF) nr. 2369/2002 af 20. december 2002 om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet, EFT L 358 af 31.12.2002.